OR ยัน! สำรอง “น้ำมัน” เพียงพอช่วงเทศกาล
OR พร้อมสำรองน้ำมันเพียงพอรองรับความต้องการในช่วงเทศกาล
OR พร้อมสำรองน้ำมันเพียงพอรองรับความต้องการในช่วงเทศกาล
15 ธ.ค. 2565

นายดิษทัต ปันยารชุน ประธานเจ้าหน้าที่บริหาร บริษัท ปตท. น้ำมันและการค้าปลีก จำกัด (มหาชน) หรือ OR เปิดเผยว่า ตามที่กรมธุรกิจพลังงานให้ผู้ค้าน้ำมันนำน้ำมันสำรองตามกฎหมาย กลุ่มน้ำมันดีเซลหมุนเร็วออกมาจำหน่าย ในอัตราร้อยละ 70 ของปริมาณสำรองน้ำมันตามกฎหมาย ที่กำหนดไว้ร้อยละ 1 เริ่มตั้งแต่วันที่ 10 ธันวาคม 2565 ถึงวันที่ 31 มกราคม 2566 เพื่อให้มีน้ำมันดีเซลหมุนเร็วไหลเข้าสู่ระบบเพิ่มขึ้นเพื่อรองรับปริมาณความต้องการใช้ที่เพิ่มสูงขึ้นนั้น OR มีความพร้อมในการดำเนินการ และมีแผนการบริหารจัดการเพื่อให้มีปริมาณน้ำมันเพียงพอ เพื่อให้สถานีบริการ พีทีที สเตชั่น ทุกแห่ง มีน้ำมันให้บริการผู้บริโภคและไม่กระทบต่อการเดินทางในช่วงเทศกาลปีใหม่ที่กำลังจะมาถึง
โดย OR ได้วางแผนให้คลังน้ำมันทุกแห่งทั่วประเทศสำรองน้ำมัน รวมถึงบริหารจัดการรถขนส่งน้ำมันเพื่อจัดส่งน้ำมันเชื้อเพลิงให้เพียงพอ พร้อมทั้งจัดเจ้าหน้าที่ให้บริการในช่วงเทศกาล สร้างความมั่นใจให้กับผู้บริโภคว่าจะมีน้ำมันใช้เพียงพอ ไม่ขาดแคลน
ทั้งนี้ขอให้ผู้บริโภคใช้ความระมัดระวังเพื่อความปลอดภัยในการเดินทาง หากรู้สึกง่วงหรือเหนื่อยล้าระหว่างการขับรถ สามารถแวะพักได้ที่สถานีบริการ พีทีที สเตชั่น หรือเลือกเครื่องดื่มเพื่อความสดชื่นได้ที่ร้านคาเฟ่อเมซอนทุกแห่งซึ่งพร้อมให้บริการในช่วงเทศกาลปีใหม่นี้